Woord-Skatte Gemyn op Tsumeb: November 2016
NEE DANKIE, NEELS!
Dis baie hartseer dat DIE KERKBODE, die eens gerespekteerde koerant van die NG Kerk nou ‘n mondstuk geword het vir die humanisties gedrewe LGBTQ agenda wat sy kloue binne in die hart van die kerk inslaan. Daar word geen moeite ontsien om aktief die LGBTQ saak ter wille te wees nie. So word prop. Hennie Pienaar ‘n self erkende homoseksueel spesiaal vir sy opinie gevra, en selfs ‘n pro gay video word op DIE KERKBODE se webblad gelaai. Die jong teoloë wat beweer dat selfs biseksualiteit ‘n gawe van God is se belydenis word geplaas! (Kliek BOSE BELYDENIS) Die oorheersende argument is – dit gaan oor mense! “Liewe Sinode dit gaan oor mense, regte mense!”* Die mens met sy behoeftes en begeertes staan voorop, wat die Skrif regtig leer is nie meer so belangrik nie. Wat die Bybel sonde noem is nie juis meer ter sake nie. (Dis verstaanbaar, want die Teologiese fakulteite leer mos dat die Bybel maar net nog ‘n menslike boek oor God is.) Die groot hartseer is natuurlik dat juis die grootste behoefte van die mens naamlik verlossing van ons sonde nou in gedrang kom, want Jesus kan ons net van sonde verlos as ons dit wat God se Woord sonde noem as sonde erken en bely!
In sy redaksionele kommentaar wek Neels Jackson die indruk dat als reg is solank mens maar net ‘n gedoopte lidmaat van die kerk is! Nee, Neels, terwyl jy vir Petrus** in jou argument inspan, wat dan van Petrus se woorde: “Soos gehoorsame kinders moet julle nie jul lewe inrig volgens die begeerlikhede wat tevore in julle onwetendheid bestaan het nie.”? (1 Petrus 1:14)
In alle billikheid, Neels gee ruimte aan ander standpunte ook, soos byvoorbeeld die van Prof Jan van der Watt. Dit lyk egter of dit maar net vir die skyn is, want verdien die propagering van sonde hoegenaamd 'n plek in 'n publikasie soos DIE KERKBODE? Dis in elk geval duidelik waar die redakteur se sentimente fokus.
DIE KERKBODE se pro homo rigting hoef egter niemand te verbaas nie. Neels Jackson is ‘n uitgesproke voorstander van selfdegeslaghuwelike. Dit was reeds sy standpunt toe hy nog Beeld se kerksakeverslaggewer was. Hy het toe reeds geskryf:
Die NG Kerk praat deesdae graag oor menswaardigheid, maar solank kerkmense gays stereotipeer en byvoorbeeld die reg op ’n huwelik wil ontsê, sal dit hol woorde bly.
Baie mense sal voel die groot draai van die skip gaan te stadig.
Vir ander is dit ontstellend vinnig. Maar vir almal is dit waarskynlik onomkeerbaar.
Nee dankie, Neels, ons is nie lus vir jou propaganda nie! DIE KERKBODE is ook nie meer welkom in ons gemeente nie! Ons kan tog nie hierdie breinspoeling van ons lidmate goedsmoeds aanvaar nie.
* Opskrif by prop. Hennie Pienaar se pleidooi.
** Die woorde van Petrus op die apostelvergadering in Jerusalem waarna hy verwys was : "Nee! Ons, en ook hierdie gelowiges, glo dat ons net deur die genade van die Here Jesus gered word." Redding deur genade het egter nog nooit die opdrag tot heiligmaking en juis ook in 'n sedelike sin ongedaan gemaak nie! Dit beteken allermins dat sedelose gedrag soos sodomie goedgepraat is deur die apostels!
geplaas deur Johannes de Koning om 07:47 6 opmerkings:
Sleutelwoorde: Buitengewone Algemene Sinode 2016, KERKBODE, LGBTIQ+